|  |
| --- |
|  |
| Canllawiau Statudol: Rolau craidd a gofynion cymwysterau y gwasanaeth prawf |
|  |
| Mawrth 2022 |

Cynnwys

[Rhagair Gweinidogol 3](#_Toc99452602)

[Cyflwyniad 4](#_Toc99452603)

[Rolau craidd a gofynion cymwysterau y gwasanaeth prawf 6](#_Toc99452604)

[Tabl Un: Rolau craidd a gofynion cymwysterau statudol y gwasanaeth prawf 9](#_Toc99452605)

[Y Cymwysterau gofynnol 11](#_Toc99452606)

[Rolau rheoli troseddwyr yn uniongyrchol 13](#_Toc99452607)

[Rolau yn goruchwylio neu’n cymeradwyo gwaith uniongyrchol gyda throseddwyr 13](#_Toc99452608)

[Awdurdodiad 14](#_Toc99452609)

[Atodiad A: Crynodeb o’r Cymwysterau Gofynnol 15](#_Toc99452610)

[Diploma Lefel 3 mewn Ymarfer Prawf 15](#_Toc99452611)

[Cymhwyster Proffesiynol mewn Gwaith Prawf (PQiP) 15](#_Toc99452612)

[Proses Alinio Cymwysterau 2021 16](#_Toc99452613)

[Atodiad B: Amserlen o gymwysterau cydnabyddedig mewn gwaith prawf 18](#_Toc99452614)

# Rhagair Gweinidogol

Mae gan y Gwasanaeth Prawf swyddogaeth hollbwysig yn diogelu’r cyhoedd, yn lleihau aildroseddu a rheoli ac adsefydlu troseddwyr. Fel y Gweinidog Gwladol dros y System Cyfiawnder Troseddol, fy uchelgais yw sicrhau bod gan weithlu’r Gwasanaeth Prawf y gallu a’r arbenigedd angenrheidiol i gyflawni eu cylch gwaith heriol.

Mae Gwasanaeth Carchardai a Phrawf Ei Mawrhydi (GCPEM) eisoes yn ymgymryd â gwaith sylweddol i gymhwyso staff â’r gallu hwn. Yn benodol, rydym yn cynyddu nifer y bobl sydd wedi’u hyfforddi fel Swyddogion Prawf (SP) i sicrhau bod gennym gohort medrus o staff i gyflawni’r galw presennol ac yn y dyfodol. Yn hanesyddol, rydym wedi recriwtio 600 o SP y flwyddyn fodd bynnag, erbyn diwedd 2021, cafodd 1,007 o SP dan hyfforddiant eu recriwtio, ac rydym yn cynyddu ein lefelau recriwtio ymhellach yn y flwyddyn ariannol hon (2021/2022) i 1,500 SP. Rydym hefyd yn gwella’r prif gymhwyster statudol ar gyfer SP, y Cymhwyster Proffesiynol mewn Gwaith Prawf (PQiP), i sicrhau ei fod yn darparu profiad cadarnhaol i ddysgwyr, yn denu gweithlu cynrychioliadol a chymwys, a’i fod yn gwneud hynny mewn ffordd sy’n cynnig gwerth am arian ac yn sicrhau’r canlyniadau gorau i bobl ar brawf.

Yn ogystal â chynyddu’r nifer o bobl fedrus sy’n cael eu recriwtio i’r sefydliad, rydym hefyd yn datblygu llwybrau gyrfa yn y proffesiwn, er mwyn i ni allu datblygu staff galluog. Er enghraifft mae GCPEM yn treialu llwybr cynnydd carlam ar hyn o bryd, sy’n galluogi i Swyddogion Gwasanaethau Prawf (SGP) i ddatblygu i fod yn SP er mwyn mynd i’r afael â’r ffaith nad oes unrhyw lwybrau cynnydd mewnol i SGP ar hyn o bryd. Mae’r cynllun peilot yn cael ei werthuso ar hyn o bryd, a bydd y canfyddiadau’n llywio’r camau nesaf. Rydym hefyd yn ymrwymedig i sicrhau bod agwedd broffesiynol y cymhwyster a bod yn SP cymwys yn derbyn mwy o gydnabyddiaeth a ffocws yn y tymor hwy, drwy ein gwaith ar yr Agenda Broffesiynoli.

Mae’r ddogfen ganllaw hon yn adeiladu ar yr elfennau gwaith amrywiol hyn drwy bennu’r cymwysterau gofynnol allweddol sydd eu hangen i gyflawni rolau craidd y gwasanaeth prawf, yn unol â fy mhwerau a chyfrifoldebau statudol o dan adran 10 Deddf Rheoli Troseddwyr 2007.

Drwy ddarparu eglurder i arweinwyr a staff prawf ar y gofynion gofynnol ar gyfer rolau craidd, rwy’n ceisio sicrhau y gallwn barhau i gydweithio i ddatblygu gallu’r proffesiwn i gyflawni’r heriau presennol ac yn y dyfodol.



# Cyflwyniad

1. Mae gan y Gwasanaeth Prawf rôl heriol, hollbwysig yn diogelu’r cyhoedd a lleihau aildroseddu, rheoli cohort amrywiol o droseddwyr sy’n cynnwys troseddwyr yr aseswyd eu bod yn cyflwyno risg isel o niwed i’r rhai sy’n cyflwyno’r risg fwyaf i’r cyhoedd. O ystyried natur heriol a phwysig gwaith y sefydliad, mae’n hollbwysig bod staff mewn rolau craidd y Gwasanaeth Prawf sydd naill ai’n rheoli troseddwyr yn uniongyrchol a’r risg maent yn ei chyflwyno, neu’n goruchwylio’n uniongyrchol a chymeradwyo gwaith o’r fath, yn meddu ar y cymwysterau angenrheidiol i gyflawni eu cylch gwaith heriol.

2. O dan adran 10 (1) a (2) Deddf Rheoli Troseddwyr 2007, mae gan yr Ysgrifennydd Gwladol dros Gyfiawnder y pŵer a’r cyfrifoldeb i gyhoeddi canllawiau statudol sy’n nodi’r cymwysterau, profiad neu hyfforddiant gofynnol er mwyn cyflawni gwaith swyddog darparwr gwasanaethau prawf. Mae’r canllawiau hyn yn nodi’r cymwysterau allweddol y mae angen i swyddogion sy’n cyflawni rolau craidd yn y Gwasanaeth Prawf unedig feddu arnynt, fel y’u nodwyd gan yr Ysgrifennydd Gwladol dros Gyfiawnder.

3. Mae angen pwysleisio nad yw’r gofynion cymwysterau sy’n cael eu hamlinellu yma yn gosod beichiau anghymesur ar staff nac yn cynrychioli gwyriad sylweddol oddi wrth ofynion blaenorol yn y proffesiwn. Yn hytrach, maent i raddau helaeth yn ailddatgan y cymwysterau sylfaenol sydd wedi’u cydnabod ers tro fel cymwysterau angenrheidiol ar gyfer ymarfer rolau allweddol yn effeithiol.

4. Oherwydd natur gymhleth ac amrywiol gwaith prawf, mae yna ffynonellau gwybodaeth eraill amrywiol sy’n pwysleisio dysgu, cymwysterau a safonau sy’n cael eu hargymell ar gyfer staff prawf sy’n ymgymryd â rolau a gweithgareddau amrywiol. Ni fwriedir i’r canllaw statudol hwn ddyblygu’r ffynonellau hyn, na darparu rhestr gynhwysfawr o’r holl ddysgu, profiad a chymwysterau sydd eu hangen i gyflawni rolau neu weithgareddau gwahanol yn y Gwasanaeth Prawf. Yn hytrach, mae’n canolbwyntio ar egluro’r cymwysterau gofynnol hanfodol sydd eu hangen i gyflawni rolau craidd penodol, naill ai’n rheoli troseddwyr yn uniongyrchol a’r risg a gyflwynir ganddynt, neu’n goruchwylio’n uniongyrchol a chymeradwyo’r gwaith rheng flaen allweddol hwn.

5. Mae’n bosibl bod rolau ychwanegol yn y Gwasanaeth Prawf lle byddai’n well meddu ar rai o’r cymwysterau a amlinellir yma, nid bwriad y canllaw hwn yw darparu rhestr gynhwysfawr o’r holl rolau y mae cymwysterau o’r fath yn cael eu *ffafrio* ar eu cyfer, ond yn hytrach mae’n egluro yma mha rolau y mae cymwysterau o’r fath yn *ofyniad hanfodol*. Mae’r ddogfen hon hefyd yn disodli unrhyw ganllawiau statudol blaenorol a gyhoeddwyd ar ran yr Ysgrifennydd Gwladol dros Gyfiawnder yn y maes hwn, gan bennu’r gofynion cymwysterau gofynnol yn y Gwasanaeth Prawf unedig.

6. Yn ogystal â meddu ar y cymwysterau gofynnol, mae’n rhaid i staff mewn rolau prawf craidd gael eu *hawdurdodi* hefyd i gyflawni eu rolau. Mae uwch reolwyr y Gwasanaeth Prawf wedi bod yn gyfrifol ers tro am awdurdodi eu staff a thynnu’r awdurdod hwn yn ôl neu ei ohirio lle bydd angen. Yn ogystal â meddu ar y cymwysterau priodol, mae’n rhaid i staff gyflawni gofynion ehangach eraill hefyd i sicrhau eu hawdurdodiad (h.y. sicrhau’r lefel briodol o gliriad diogelwch). Mae PI 31/2014 yn manylu’r rhain, ynghyd â pholisïau a gweithdrefnau ehangach ynghylch awdurdodiad, ac mae’r canllaw hwn hefyd yn cynnwys adran fer ar y maes hwn sy’n nodi’r cyfrifoldebau allweddol. Mae’r gwaith hwn yn hollbwysig ar gyfer datblygu agenda broffesiynoli’r Gwasanaeth Prawf.

7. Mae’r adrannau canlynol yn nodi rolau craidd y gwasanaeth prawf a’r cymwysterau sydd eu hangen i’w cyflawni, ac mae [Atodiad A](#_Annex_A:_Summary) yn darparu cefndir ar y cymwysterau gofynnol.

# Rolau craidd a gofynion cymwysterau y gwasanaeth prawf

8. Mae [Tabl Un](#_Table_One:_Core) yn cyflwyno’r rolau craidd a’u gofynion cymwysterau cysylltiedig yn y gwasanaeth prawf, er mwyn i arweinwyr a staff y gwasanaeth prawf allu nodi’r gofynion ar gyfer unigolion sy’n gweithio yn y rolau hyn a mynd i’r afael ag unrhyw fylchau posibl.

9. O ganlyniad i ddiwygiadau olynol yn y Gwasanaeth Prawf, mae’r gofynion o ran cymwysterau wedi newid dros amser. Er enghraifft, o’r 1980au, roedd yn ofynnol i swyddogion prawf feddu ar radd mewn gwaith cymdeithasol neu gymhwyster ôl-raddedig mewn gwaith cymdeithasol, ond ers 1998 mae’n ofynnol iddynt feddu ar gymhwyster prawf penodol. Mae hyn wedi’i ddiweddaru dros y blynyddoedd o’r Diploma mewn Astudiaethau Prawf a sefydlwyd ym 1998 i’r Cymhwyster Proffesiynol mewn Gwaith Prawf (PQiP) presennol, sydd wedi bod yn gymhwyster gofynnol ers 2016. Mae’r newidiadau hyn wedi’u cyflwyno yn [Nhabl Un](#_Table_One:_Core), sy’n cydnabod cymwysterau hanesyddol priodol, fel y bo’n briodol.

10. Fel yr amlinellir yn [Nhabl Un](#_Table_One:_Core), mae’n rhaid i staff sy’n gweithio mewn rolau craidd penodol, o Swyddog Prawf i Bennaeth Gweithrediadau, feddu ar PQiP, neu’r cymhwyster cydnabyddedig ar gyfer y dyddiad y gwnaethant gymhwyso fel Swyddog Prawf. Mae’r cymwysterau ar gyfer gwahanol gyfnodau wedi’u hamlinellu yn [Atodiad B](#_Annex_B:_Timeline) er mwyn i staff allu gweld yn gyflym a oes ganddynt y cymhwyster cydnabyddedig ar gyfer y dyddiad y gwnaethant gymhwyso.

11. Os nad yw staff yn meddu ar y cymhwyster PQiP neu gymhwyster cydnabyddedig ar gyfer y dyddiad y gwnaethant gymhwyso, mae’n rhaid iddynt gwblhau’r broses Alinio Cymwysterau, fel y’i diffinnir yn y Broses Alinio Cymwysterau: Canllaw a dogfennau Ategol, a gyhoeddwyd gan Raglen y Gweithlu Prawf yn Ionawr 2021, gan gyflawni un o’r ddau ganlyniad canlynol.

* 1. Cymeradwyaeth ffurfiol ‘cymwys yn broffesiynol’ gan y Prif Swyddog Prawf[[1]](#footnote-2).Ar gyfer staff nad ydynt yn meddu ar y PQiP neu gymhwyster cydnabyddedig ar gyfer y dyddiad y gwnaethant gymhwyso, ond bod ganddynt ddeg mlynedd a mwy o brofiad mewn rolau rheoli troseddwyr neu rolau llysoedd, neu os ydynt yn cael eu hystyried fel ‘eraill cymwys’ mewn canllawiau alinio cymwysterau[[2]](#footnote-3), gall y Prif Swyddog Prawf eu cymeradwyo fel staff ‘cymwys yn broffesiynol’.
  2. Y Cymhwyster Alinio. Gall staff nad ydynt yn meddu ar y PQiP neu’r cymhwyster cydnabyddedig ar gyfer y dyddiad y gwnaethant gymhwyso ond bod ganddynt o leiaf 21 mis o brofiad mewn rolau rheoli troseddwyr neu rolau llysoedd,[[3]](#footnote-4) gwblhau Cymhwyster Alinio byrrach yn hytrach nac ymgymryd â’r PQiP llawn. Mae’r Cymhwyster Alinio yn darparu cefndir academaidd allweddol ar adsefydliad troseddwr, yn ogystal â phrofiad galwedigaethol hollbwysig yn asesu troseddwyr a rheoli’r risg maent yn ei chyflwyno i’r cyhoedd, i ategu profiad yr unigolion a sicrhau bod ganddynt y gallu gofynnol.

12. Bydd addasrwydd unigolion i ymgymryd â’r Cymhwyster Alinio neu dderbyn cymeradwyaeth ffurfiol fel unigolyn ‘cymwys yn broffesiynol’ yn cael ei benderfynu gan Uwch Reolwr Polisi penodedig gan Raglen y Gweithlu Prawf. Er y dylai staff geisio cwblhau’r Broses Alinio Cymwysterau yn 2021/22, mewn amgylchiadau eithriadol gellir ymestyn yr amser hiraf a gymerir i gwblhau’r Broses o hyd at dair blynedd. Mae’n rhaid i staff nad ydynt yn sicrhau cymeradwyaeth ffurfiol neu’r Cymhwyster Alinio yn ystod Proses 2021/22 gwblhau’r PQiP. Mae Proses Alinio 2021/22 ar agor i staff sy’n gweithio yn y rolau craidd a nodir yn [Nhabl Un](#_Table_One:_Core) ar hyn o bryd, (o Swyddog Prawf i Bennaeth Gweithrediadau), ac ni ellir ei defnyddio i gymhwyso staff sy’n gweithio mewn unrhyw rolau eraill yn y Gwasanaeth Prawf, er enghraifft Swyddogion Gwasanaethau Prawf (SGP).

13. Dylai SGP y dechreuodd eu cyflogaeth ar neu ar ôl 1 Ebrill 2014 gwblhau’r Diploma Lefel 3 gofynnol mewn Ymarfer Prawf, yn ddelfrydol yn ystod deuddeg mis cyntaf eu cyflogaeth yn y Gwasanaeth Prawf . (Nid yw’n ofyniad ar hyn o bryd i SGP y dechreuodd eu cyflogaeth cyn 1 Ebrill 2014 i gynnal y Diploma, er eu bod yn cael eu hannog i gwblhau’r cymhwyster pan fydd ar gael yn lleol, am ei fod yn darparu cefndir pwysig ar elfennau allweddol ymarfer prawf).

14. Mae’n rhaid i staff sy’n gweithio mewn rolau craidd yn y gwasanaeth prawf sy’n meddu ar gymwysterau rhyngwladol sicrhau hefyd eu bod yn cyflawni’r gofynion cymwysterau statudol. Fel cam cyntaf, mae’n rhaid iddynt wneud cais i Ganolfan Gwybodaeth Genedlaethol y DU sy’n cydnabod cymwysterau rhyngwladol (UK ENIC), er mwyn cael Datganiad o Gymaroldeb, sy’n darparu’r hy’n sy’n cyfateb â chymwysterau yn y DU. Os nad yw eu cymwysterau rhyngwladol yn cyfateb â’r rhai sy’n ofynnol yng Nghymru a Lloegr, mae’n rhaid iddynt gwblhau’r cymwysterau neu brosesau gofynnol a amlinellir yn [Nhabl Un](#_Table_One:_Core). Gellir ategu hyn drwy’r prosesau Alinio Cymwysterau. Bydd angen i’r aelodau o staff hyn hysbysu eu rheolwr llinell a’r Pennaeth Adnoddau Dynol pan fydd hyn yn codi, i sicrhau eu bod yn cael eu hystyried fel rhan o’r prosesau Alinio Cymwysterau.

15. Oherwydd y gallai fod peth amrywiaeth yn y teitlau swyddi a ddefnyddir mewn gwahanol ranbarthau’r Gwasanaeth Prawf, mae disgrifiad byr o bob rôl graidd wedi’i gynnwys hefyd i sicrhau y gall uwch arweinwyr prawf a staff adnabod rolau perthnasol a’u gofynion yn gyflym a rhwydd.

## Tabl Un: Rolau craidd a gofynion cymwysterau statudol y gwasanaeth prawf

| **Rôl y Gwasanaeth Prawf** | **Disgrifiad** | **Y Cymwysterau gofynnol** |
| --- | --- | --- |
| Swyddog Gwasanaethau Prawf  (Band 3) | Swyddogion sy’n gyfrifol am reoli dedfrydau, sy’n gyfrifol am reoli troseddwyr risg isel i ganolig, asesu a rheoli’r risg maent yn ei chyflwyno i’r cyhoedd a dioddefwyr troseddau, a darparu cyngor o safon uchel i lysoedd er mwyn hysbysu penderfyniadau dedfrydu (h.y. adroddiadau cyn-dedfrydu). (*Nid* yw’n cynnwys Swyddogion Cyswllt Dioddefwyr sy’n darparu cefnogaeth i ddioddefwyr troseddau, staff Eiddo Cymeradwyo a’r rhai sydd mewn rolau nad ydynt yn rhai rheng-flaen nad oes ganddynt gyfrifoldeb am reoli troseddwyr yn uniongyrchol a’r risg maent yn ei chyflwyno i’r cyhoedd ac i ddioddefwyr). | Dylai pob Swyddog Gwasanaethau Prawf (SGP) y **dechreuodd eu cyflogaeth ar neu ar ôl 1 Ebrill 2014**, naill ai feddu ar, neu eu bod yn gweithio tuag at gwblhau’r **Diploma Lefel 3 mewn Ymarfer Prawf** fel lleiafswm. (Yr unig eithriadau yw’r SGP hynny sydd wedi’u cyflogi’n benodol i ymgymryd â’r Cymhwyster Proffesiynol mewn Gwaith Prawf). Er y dylai SGP fod yn gweithio’n ddelfrydol i gwblhau eu Diploma yn 12 mis cyntaf eu cyflogaeth yn y Gwasanaeth Prawf, mewn amgylchiadau eithriadol gellir ymestyn yr amser hiraf a gymerir i gwblhau’r cymhwyster o hyd at dair blynedd (gellir gwneud trefniadau pro rata hefyd ar gyfer staff rhan amser).  Nid oes gofyniad presennol i SGP y **dechreuodd eu cyflogaeth cyn 1 Ebrill 2014** feddu ar y Diploma Lefel 3 mewn Ymarfer Prawf, oherwydd cyflwynwyd hyn fel gofyniad statudol ar ôl iddynt ddechrau eu cyflogaeth, er eu bod yn cael eu hannog i gwblhau’r cymhwyster pan fydd ar gael yn lleol, oherwydd mae’n darparu cefndir pwysig ar elfennau allweddol ymarfer prawf. |

| **Rôl y Gwasanaeth Prawf** | **Disgrifiad** |
| --- | --- |
| Swyddog Prawf  (Band 4) | Swyddogion sy’n gyfrifol am reoli dedfrydau, sy’n gyfrifol am reoli troseddwyr risg isel i ganolig, asesu a rheoli’r risg maent yn ei chyflwyno i’r cyhoedd a dioddefwyr troseddau, a darparu cyngor o safon uchel i lysoedd er mwyn hysbysu penderfyniadau dedfrydu (h.y. adroddiadau cyn-dedfrydu). (*Nid* yw’n cynnwys Hwyluswyr Rhaglenni sy’n darparu rhaglenni achrededig i droseddwyr, na staff mewn Rolau Datblygu Ansawdd, nad ydynt yn gyfrifol am reoli troseddwyr yn uniongyrchol a’r risg maent yn ei chyflwyno i’r cyhoedd ac i ddioddefwyr). |
| Arholwr Polygraff (Band 5) | Swyddogion sy’n cynnal profion polygraff ar droseddwyr risg uchel sy’n rhan o’r asesiadau trosfwaol o’r risgiau y mae’r troseddwyr hyn yn eu cyflwyno i’r cyhoedd, sydd hefyd yn rheoli troseddwyr yn uniongyrchol a’r risgiau maent yn eu cyflwyno pan fydd angen. |
| Uwch Swyddog Prawf  Band 5) | Uwch swyddogion sy’n gyfrifol am arwain tîm o staff sy’n rheoli troseddwyr yn uniongyrchol a’r risg maent yn ei chyflwyno (h.y. SGP, SP), goruchwylio, cyfeirio a chymeradwyo gwaith rheoli troseddwyr eu tîm a darparu cyngor i lysoedd er mwyn hysbysu penderfyniadau dedfrydu, gan sicrhau ei fod yn cyflawni’r safonau gofynnol. (*Nid* yw’n cynnwys Rheolwyr Rhaglenni/Triniaeth sy’n cyflenwi rhaglenni achrededig, Rheolwyr Tîm Cyswllt Dioddefwyr neu staff mewn rolau Datblygu Ansawdd, nad ydynt yn goruchwylio troseddwyr yn uniongyrchol nac yn cymeradwyo gwaith rheoli). |
| Rheolwr Eiddo Cymeradwy (Band 5) | Rheolwyr sy’n gyfrifol am reoli Eiddo Cymeradwy a sicrhau bod risgiau a gyflwynir gan droseddwyr preswyl yn cael eu rheoli’n effeithiol. Mae Rheolwyr Eiddo Cymeradwy hefyd yn cymryd rhan mewn rotâu ar alw y tu allan i oriau arferol, gan wneud penderfyniadau allweddol ar reoli troseddwyr, (gan gynnwys adalw troseddwyr i’r carchar), yn ôl yr angen. |
| Rheolwr Ardal Eiddo Cymeradwy (Band 6) | Rheolwyr ardal sy’n gyfrifol am reoli clwstwr o Eiddo Cymeradwy a goruchwylio a chyfeirio gwaith i reoli’r risgiau a gyflwynir gan droseddwyr sy’n preswylio mewn eiddo yn eu hardaloedd. Yn ogystal â darparu cyngor a gwneud penderfyniadau ar reoli troseddwyr risg uchel pan fydd angen awdurdodiad neu gyfranogiad uwch reolwr, mae Rheolwyr Ardal hefyd yn cymryd rhan mewn rotâu ar alw y tu allan i oriau arferol, gan wneud penderfyniadau allweddol ar reoli troseddwyr, (gan gynnwys awdurdodi i adalw troseddwyr i’r carchar) yn ôl yr angen. |
| Uwch Reolwr Cymorth Gweithredol  (Band 6) | Dirprwy Benaethiaid Unedau Cyflenwi y Gwasanaethau Prawf sy’n gyfrifol am gymeradwyo gwaith staff i reoli troseddwyr a’r risg maent yn ei chyflwyno a goruchwylio darparu cyngor o safon uchel i lysoedd i hysbysu penderfyniadau dedfrydu. Mae gan Uwch Reolwyr Cymorth Gweithredol gyfrifoldeb dirprwyedig hefyd dros wneud penderfyniadau a darparu cyngor ar reoli troseddwyr pan fydd angen awdurdodiad neu gyfranogiad uwch reolwr (e.e. awdurdodi i adalw troseddwyr i’r carchar). |
| Pennaeth Swyddogaethau Gweithredol (ACO C) | Penaethiaid Unedau Cyflenwi y Gwasanaethau Prawf sy’n gyfrifol am gymeradwyo gwaith staff i reoli troseddwyr a’r risg maent yn ei chyflwyno a goruchwylio’r gwaith o ddarparu cyngor o safon uchel i lysoedd er mwyn hysbysu penderfyniadau dedfrydu. Mae Penaethiaid Swyddogaethau Gweithredol hefyd yn gyfrifol am wneud penderfyniadau a darparu cyngor ar reoli troseddwyr pan fydd angen awdurdodiad neu gyfranogiad uwch reolwr (e.e. awdurdodi i adalw troseddwyr i’r carchar). Mae’r rolau hyn yn cynnwys Penaethiaid Diogelu’r Cyhoedd, sy’n gyfrifol am sicrhau bod y Gwasanaeth Prawf yn rheoli’n effeithiol y risgiau a gyflwynir gan droseddwyr yr aseswyd eu bod yn achosion hollbwysig diogelu’r cyhoedd. (Fodd bynnag, *nid* ydynt yn cynnwys Penaethiaid Gwaith Di-dâl a Phenaethiaid Ymyriadau sy’n goruchwylio Gwaith Di-dâl a wneir a rhaglenni/ymyriadau ar gyfer troseddwyr). |
| Pennaeth Gweithrediadau (ACO D) | Mae Penaethiaid Gweithrediadau yn rheoli Penaethiaid Unedau Cyflenwi Gwasanaethau Prawf a Phenaethiaid Diogelu’r Cyhoedd sy’n gyfrifol am gyflawni gweithredol a diogelu’r cyhoedd, a darparu cyngor a gwneud penderfyniadau terfynol ar reoli troseddwyr lle mae angen awdurdodiad/cyfranogiad uwch reolwyr. Pan fydd angen, mae Penaethiaid Gweithredol hefyd yn cymryd rhan mewn rotâu ar alwad y tu allan i oriau arferol, gan wneud penderfyniadau allweddol ar reoli troseddwyr (gan gynnwys awdurdodi i adalw carcharorion i’r carchar), yn ôl yr angen. |

### Y Cymwysterau gofynnol

Mae’n rhaid i bob aelod o staff mewn rolau o Swyddog Prawf i Bennaeth Gweithrediadau naill feddu ar y Cymhwyster Proffesiynol mewn Gwaith Prawf (PQiP) neu’r cymhwyster prawf cydnabyddedig ar gyfer y dyddiad y gwnaethant gymhwyso fel Swyddog Prawf (fel yr amlinellir yn Atodiad B), neu eu bod wedi cwblhau Proses Alinio Cymwysterau 2021, gan gyflawni un o’r ddau ganlyniad canlynol:

1. Cymeradwyaeth ffurfiol wedi ‘cymwys yn broffesiynol’ gan y Prif Swyddog Prawf.
2. Y Cymhwyster Alinio.

Dylai staff geisio cwblhau’r Broses Alinio Cymwysterau yn 2021/22, fodd bynnag mewn amgylchiadau eithriadol gellir ymestyn yr amser hiraf a gymerir i gwblhau’r Broses o hyd at dair blynedd. Mae’n rhaid i staff nad ydynt yn sicrhau cymeradwyaeth ysgrifenedig ffurfiol gan y Prif Swyddog Prawf nac wedi sicrhau’r Cymhwyster Alinio, gwblhau’r cymhwyster PQiP.

16. Mae’r adrannau canlynol yn darparu cyd-destun pellach ynghylch pam y nodwyd y rolau uchod, ac mae [Atodiad A](#_Annex_A:_Summary) yn darparu gwybodaeth bellach am y cymwysterau gofynnol.

## Rolau rheoli troseddwyr yn uniongyrchol

17. Mae gan ystod o staff sy’n gweithio yn y Gwasanaeth Prawf rôl allweddol yn rheoli troseddwyr drwy ddarparu ymyriadau i droseddwyr yn uniongyrchol eu hunain, neu drwy helpu i ddatblygu ansawdd y gwaith cyffredinol o reoli’r troseddwyr. Fodd bynnag, er y gallai fod yn well i’r staff yn y rolau hyn feddu ar y cymwysterau a amlinellir yn [Nhabl Un](#_Table_One:_Core) nid yw’n hanfodol, ac er bod y staff hyn yn cyfrannu’n sylweddol at reoli troseddwyr yn effeithiol, nid oes ganddynt gyfrifoldeb uniongyrchol dros reoli’r unigolion hyn a’r risg maent yn ei chyflwyno i’r cyhoedd.

18. Fodd bynnag, mae’n hollbwysig bod y staff sy’n gweithio’n uniongyrchol â throseddwyr ac sydd hefyd yn gyfrifol am eu rheoli a’r risg maent yn ei chyflwyno, yn meddu ar y cymwysterau gofynnol i sicrhau bod ganddynt y gallu angenrheidiol i arfer eu cyfrifoldebau diogelu’r cyhoedd yn effeithiol. Mae **SGP** a **Swyddogion Prawf (SP)** yn ymgymryd â’r cyfrifoldebau hyn gyda throseddwyr, felly maeTabl Un yn nodi’r cymwysterau sylfaenol hanfodol sydd eu hangen arnynt i gyflawni eu cyfrifoldebau sylweddol. Oherwydd bod SP yn rheoli troseddwyr yr aseswyd eu bod yn cyflwyno risg uchel o niwed yn ogystal â’r rhai yr aseswyd eu bod yn cyflwyno risg isel a chanolig, mae angen lefel uwch o gymwysterau arnynt o gymharu â SGP, fel yr adlewyrchir yn y tabl.

19. Er bod **Arholwyr Polygraff** yn cyfrannu’n gyffredinol at asesiadau o’r risg a gyflwynir gan droseddwyr i’r cyhoedd drwy gynnal profion polygraff ar droseddwyr risg uchel, maent hefyd weithiau yn rheoli troseddwyr yn uniongyrchol eu hunain, ac felly mae angen y cymwysterau a amlinellir yn [Nhabl Un](#_Table_One:_Core) arnynt hefyd. Yn ogystal, o ystyried natur dechnegol, ddifrifol y profion a weinyddir ganddynt, mae’r Weinyddiaeth Gyfiawnder wedi gwneud ymrwymiad i’r Senedd y bydd Arholwyr Polygraff hefyd yn meddu ar y cymwysterau prawf gofynnol, yn ogystal â chydymffurfio â gofynion Cymdeithas Polygraff America, i sicrhau bod profion yn cyflawni’r safonau gofynnol. (Mae’n rhaid i bob arholwr polygraff gwblhau hyfforddiant cymeradwy Cymdeithas Polygraff America hefyd i ddod yn arholwr achrededig).

## Rolau yn goruchwylio neu’n cymeradwyo gwaith uniongyrchol gyda throseddwyr

20. Mae ystod o uwch aelodau o staff sy’n gweithio yn y Gwasanaeth Prawf yn darparu arweinyddiaeth, rheolaeth a goruchwyliaeth bwysig ar gyfer y sefydliad, sy’n ei alluogi i gyflawni ei gylch gorchwyl o dan amgylchiadau heriol. Mae’r staff sy’n gweithio yn y rolau hyn yn fedrus iawn, ac yn aml mae ganddynt brofiad sylweddol o reoli troseddwyr a diogelu’r cyhoedd. Er y bydd gan lawer o staff yn y rolau hyn y cymwysterau a nodir yn [Nhabl Un](#_Table_One:_Core), (ac yn wir gallai hyn fod yn fuddiol iawn), nid yw’n ofyniad hanfodol, oni bai eu bod yn cymeradwyo ac yn goruchwylio’r gwaith o gyflawni gweithgarwch rheng flaen yn uniongyrchol i reoli troseddwyr a’r risgiau maent yn eu cyflwyno i’r cyhoedd a dioddefwyr troseddau.

21. Fodd bynnag, fel staff sy’n gweithio fel **Uwch Swyddogion Prawf, Uwch Reolwyr Cymorth Gweithredol, Penaethiaid Swyddogaethau Gweithredol** a **Phenaethiaid Gweithrediadau** yn darparu’r swyddogaeth oruchwylio a chymeradwyo hon, mae’n hollbwysig eu bod yn meddu ar y cymwysterau gofynnol a nodir yn [Nhabl Un](#_Table_One:_Core). Mae hyn hefyd yn berthnasol i **Reolwyr Eiddo Cymeradwy** a **Rheolwyr Ardal Eiddo Cymeradwy**, sy’n gyfrifol am sicrhau bod y risgiau a gyflwynir gan droseddwyr sy’n preswylio yn eu heiddo yn cael eu rheoli’n effeithiol.

## Awdurdodiad

22. Mae’n hollbwysig bod staff sy’n gweithio mewn rolau craidd nid yn unig yn meddu ar y cymwysterau gofynnol, ond hefyd yr awdurdodiad angenrheidiol, i gyflawni eu rolau. Mae uwch reolwyr y Gwasanaeth Prawf wedi bod yn gyfrifol ers tro am awdurdodi eu staff a thynnu’r awdurdod hwn yn ôl neu ei atal mewn amgylchiadau penodol. Mae hyn yn cynnwys pan fydd aelod o staff yn:

* Gadael y Gwasanaeth Prawf ac nad ydynt yn gweithio fel aelod o staff cyflogedig mwyach.
* Cael eu diswyddo o’r Gwasanaeth Prawf.
* Cyflawni, neu’n destun ymchwiliad o gamymddwyn.
* Methu ag arddangos y lefel ofynnol o allu a pherfformiad.
* Nid ydynt yn meddu ar y lefel ofynnol o fetio uwch at ddibenion diogelwch.

23. Mae’n rhaid i uwch reolwyr y Gwasanaeth Prawf barhau i gyflawni eu cyfrifoldebau ac, pan fydd awdurdodiad aelod o staff yn cael ei atal dros dro neu ei dynnu yn ôl, mae’n rhaid iddynt hysbysu Canolfan Cydwasanaethau’r Weinyddiaeth Gyfiawnder ynghylch hyn drwy eu Partner Busnes Adnoddau Dynol a’r aelod o staff ac asiantaethau perthnasol eraill. Yna bydd Cydwasanaethau’r Weinyddiaeth Gyfiawnder yn ychwanegu enwau’r aelodau o staff y mae eu hawdurdodiad wedi’i dynnu yn ôl i Gofrestr Colli Awdurdodiad a gynhelir yn ganolog, er mwyn gwneud yn siŵr na all aelodau o staff gael eu hail-gyflogi mewn gwahanol feysydd o’r Gwasanaeth Prawf heb iddyn nhw fod yn ymwybodol bod eu hawdurdodiad wedi’i dynnu yn ôl yn flaenorol. Mae PI 31/2014 yn nodi’r polisïau a’r gweithdrefnau sy’n berthnasol i awdurdodiad. (Er gwybodaeth, mae yna rai rolau ychwanegol y mae angen awdurdodiad y tu hwnt i’r rolau craidd yn y canllaw hwn ac mae’r rhain yn cael eu disgrifio yn y Wybodaeth i’r Cyhoedd).

# Atodiad A: Crynodeb o’r Cymwysterau Gofynnol

## Diploma Lefel 3 mewn Ymarfer Prawf

24. Y Diploma Lefel 3 mewn Ymarfer Prawf yw’r cymhwyster gorfodol ar gyfer pob SGP y dechreuodd eu cyflogaeth ar neu ar ôl 1 Ebrill 2014. Mae’r Diploma wedi’i ddylunio i alluogi SGP i arddangos cymhwysedd galwedigaethol wrth gyflawni canlyniadau priodol pan fyddant yn gweithio gyda throseddwyr. Yn gyffredinol, mae’n cynnwys rhaglen o ddysgu a datblygiad ar sail gwaith, wedi’i chyfeirio a’i chyfuno ag ymarfer sy’n cael ei oruchwylio a’i asesu.

25. Mae’r Diploma yn cynnwys deuddeg uned a ddyluniwyd i gwmpasu’r wybodaeth a’r sgiliau sy’n ofynnol ar gyfer rolau prawf, ac er mwyn dyfarnu’r cymhwyster iddynt, mae’n rhaid i ddysgwyr gyflawni tair uned orfodol a thair uned ddewisol, cyflawni un uned o Grŵp Dewisol Un a dwy uned o Grŵp Dewisol Dau. Y tair uned orfodol y mae’n ofynnol i ddysgwyr eu cyflawni yw, ‘moeseg, gwerthoedd ac arferion proffesiynol’, ‘diogelu unigolion’, a ‘gweithio gyda’ch sefydliad chi a sefydliadau eraill’.

26. Mae Grŵp Dewisol Un yn cynnwys dwy uned, ‘asesu risg, anghenion a chryfderau troseddwyr’, ac ‘asesu’r risgiau i ddioddefwyr, ac anghenion dioddefwyr’, ac mae’n rhaid i ddysgwyr gwblhau un o’r rhain hefyd. Yn olaf, mae’n rhaid i ddysgwyr gwblhau dwy o’r saith uned ganlynol yn Grŵp Dewisol Dau: ‘ymgysylltu a chymell troseddwyr i ysgogi newid’; ‘rheoli risg o niwed’; ‘cynhyrchu a chyflwyno adroddiadau ffurfiol’; ‘cynnal rhaglenni adsefydlu’; ‘cynrychioli’r sefydliad mewn cyfarfodydd ffurfiol’; ‘cefnogi dioddefwyr drwy gydol y cyfnod yn y ddalfa a rhyddhau troseddwyr’; a ‘cefnogi troseddwyr i adsefydlu yn y gymuned’. Er nad oes unrhyw gyfuniadau rhagnodedig o unedau dewisol, mae rhai unedau yn berthnasol i rolau prawf penodol a bydd ardaloedd o’r Gwasanaeth Prawf yn dewis cyfuniadau o unedau sy’n adlewyrchu rolau eu staff ac sy’n gyflawnadwy ganddynt.

## Cymhwyster Proffesiynol mewn Gwaith Prawf (PQiP)

27. Y PQiP yw’r cymhwyster gofynnol mewn gwaith prawf ers 2016 ac mae wedi’i ddylunio i alluogi dysgwyr i arddangos cymhwysedd galwedigaethol wrth gyflawni canlyniadau prawf priodol pan fyddant yn gweithio gyda throseddwyr yr aseswyd eu bod yn cyflwyno risg o niwed difrifol i eraill. Mae’r cymhwyster yn cynnwys elfennau academaidd a galwedigaethol ac mae ganddo ddau lwybr 15 neu 21 mis o hyd.

28. Mae’r PQiP 15 mis yn gymhwyster lefel 6, sy’n gyfwerth â blwyddyn olaf Gradd Anrhydedd, sy’n cynnwys 120 o gredydau academaidd sy’n cael eu cynnwys gyda chymhwyster galwedigaethol ac ymarfer prawf. Mae’r elfen academaidd yn cael ei darparu a’i hasesu gan Sefydliadau Addysg Uwch cymeradwy, drwy gontract, ac mae’r cymhwyster galwedigaethol yn cael ei ddarparu a’i asesu gan Aseswyr Tiwtor Ymarfer. Wrth ymgymryd â’r cymhwyster, mae dysgwyr yn cael eu cyflogi fel SGP. Gelwir y chwe mis cyntaf yn Rhan 1 a’r naw mis olaf yn Rhan 2 ac mae’n rhaid cwblhau Rhan 1 yn llwyddiannus cyn gallu dechrau ar Ran 2.

29. Mae’r llwybr PQiP 21 mis yn cynnwys yr uchod ond disgwylir i ddysgwyr gwblhau’r modiwlau gwybodaeth gofynnol sy’n weddill hefyd yn ystod chwe mis cyntaf y rhaglen cyn dechrau ar Ran 1, (gelwir hyn yn PQiP Estynedig). Mae’r modiwlau gwybodaeth yn cael eu darparu gan Sefydliadau Addysg Uwch drwy gontract, drwy ddysgu o bell.

30. Mae cymhwysedd ymgeiswyr i ymgymryd â PQiP 15 neu 21 mis yn cael ei gadarnhau ar ôl iddynt basio ? cychwynnol y Ganolfan Asesu, a fydd yn asesu eu haddasrwydd ar gyfer y PQiP, a bydd Sefydliadau Addysg Uwch yn asesu cymwysterau ymgeiswyr llwyddiannus i benderfynu pa lwybr y dylent ei ddilyn. Mae ymgeiswyr sydd wedi cwblhau tri neu bedwar o’r modiwlau gwybodaeth Lefel 5 gofynnol yn gymwys i ymgymryd â’r Rhaglen PQiP 15 mis. Mae’n ofynnol i’r rhai sydd â dim ond tri o’r modiwlau gwblhau’r pedwerydd modiwl o fewn chwe mis cyntaf y rhaglen. Y modiwlau yw Troseddeg, Cyfiawnder Cymunedol, Penydeg ac Adsefydlu Troseddwyr. Bydd pawb arall yn ymgymryd â’r Rhaglen PQiP 21 mis.

## Proses Alinio Cymwysterau 2021

31. Nid oes gan nifer fach o staff mewn rolau prawf craidd (o Swyddog Prawf i Bennaeth Gweithrediadau) y cymhwyster PQiP neu gymhwyster cydnabyddedig ar gyfer y dyddiad y gwnaethant gymhwyso fel Swyddog Prawf. Er bod hyn yn fater ers tro, yn deillio’n rhannol oherwydd newidiadau i’r gofynion cymwysterau ar gyfer gwaith prawf, mae’n hollbwysig bod pob aelod o staff sy’n gweithio yn y rolau hyn yn meddu ar lefelau sylfaenol penodol o gymwysterau, o ystyried y gwaith cymhleth a heriol maent yn ei wneud gyda throseddwyr.

32. Fodd bynnag, mae GCPEM yn cydnabod, er nad ydynt yn meddu ar y cymwysterau gofynnol, bydd llawer o’r staff mewn rolau craidd wedi datblygu profiad ac arbenigedd sylweddol o weithio gyda throseddwyr. Felly, er mwyn ystyried y profiad hwn, a galluogi staff profiadol i gyflawni’r gofynion cymwysterau heb roi beichiau diangen ar eu hamser, mae GCPEM wedi datblygu Proses Alinio Cymwysterau 2021.

33. Fel rhan o’r Broses, bydd pob aelod o staff sy’n gweithio mewn rolau craidd penodol, (o Swyddog Prawf i Bennaeth Gweithrediadau), nad ydynt yn meddu ar y PQiP neu gymhwyster cydnabyddedig ar gyfer y dyddiad y gwnaethant gymhwyso, yn cael eu hasesu gan Uwch Reolwr Polisi penodedig o Raglen Gweithlu’r Gwasanaeth Prawf i benderfynu a oes ganddynt brofiad digonol i dderbyn cymeradwyaeth ffurfiol eu bod yn ‘gymwys yn broffesiynol’ gan Brif Swyddog Prawf GCPEM, neu a oes angen iddynt ymgymryd â’r Cymhwyster Alinio.

34. I gael eu cymeradwyo yn ‘gymwys yn broffesiynol’ gan y Prif Swyddog Prawf, mae’n rhaid bod gan staff ddeng mlynedd a mwy o brofiad mewn rolau rheoli troseddwyr neu rolau llysoedd, neu eu bod yn cael eu disgrifio fel ‘eraill cymwys’ mewn canllawiau alinio cymwysterau [[4]](#footnote-5). Gall staff sydd â llai na deng mlynedd o brofiad, ond o leiaf 21 mis o brofiad mewn rolau rheoli troseddwyr neu rolau llysoedd[[5]](#footnote-6) gwblhau’r Cymhwyster Alinio byrrach, pedwar i chwe mis yn hytrach nac ymgymryd â’r PQiP llawn. Mae’r Cymhwyster Alinio yn darparu cefndir academaidd allweddol ar adsefydlu troseddwyr, yn ogystal â phrofiad galwedigaethol hanfodol yn asesu troseddwyr a rheoli’r risg maent yn ei chyflwyno i’r cyhoedd, er mwyn ategu profiad unigolion a sicrhau bod ganddynt y wybodaeth a’r gallu gofynnol. Mae’n rhaid i staff nad ydynt yn sicrhau cymeradwyaeth ysgrifenedig neu’r Cymhwyster Alinio yn ystod Proses 2021 gwblhau’r PQiP.

35. Dylid nodi bod Proses Alinio 2021 ar gael i staff sy’n gweithio yn y rolau craidd a ddisgrifir yn [Nhabl Un](#_Table_One:_Core) yn unig, (o Swyddog Prawf i Bennaeth Gweithrediadau), ac ni ellir ei defnyddio i gymhwyso staff sy’n gweithio mewn unrhyw rolau eraill yn y Gwasanaeth Prawf (e.e. Swyddogion Gwasanaethau Prawf ac yn y blaen).

# Atodiad B: Amserlen o gymwysterau cydnabyddedig mewn gwaith prawf

* **Cyn 1996:** Y cymhwyster gofynnol ar gyfer Swyddogion Prawf oedd gradd mewn gwaith cymdeithasol neu gymhwyster ôl-raddedig mewn gwaith cymdeithasol, a gyflwynwyd yn y 1980au.
* **1996 i 1998:** Gwnaed mandad gan Ysgrifennydd Gwladol y dydd y dylai Swyddogion Prawf gwblhau cymhwyster prawf penodol. Yn ystod y cyfnod hwn, wrth i’r cymhwyster prawf gael ei ddatblygu, y cymhwyster gofynnol i Swyddogion Prawf oedd gradd mewn gwaith cymdeithasol gydag elfen brawf.
* **1998 i 2010:** Nid oedd y cymhwyster gradd mewn gwaith cymdeithasol/cymhwyster ôl-raddedig mewn gwaith cymdeithasol yn gymhwyster gofynnol mwyach. Yn hytrach, gwnaed mandad y dylai pob Swyddog Prawf, o 1998, gwblhau’r ‘Diploma mewn Astudiaethau Prawf’, yn unol â’r canllawiau ‘Fframwaith Rheoliadol ar gyfer Diploma mewn Astudiaethau Prawf’. Cymhwysodd y cohort cyntaf yn 2001.
* **2010 i 2016:** Cafodd y Diploma mewn Astudiaethau Prawf ei ddisodli gan y Fframwaith Cymhwyster Prawf (PQF) fel y cymhwyster gofynnol.
* **2016 hyd heddiw:** Mae’r Cymhwyster Proffesiynol mewn Gwaith Prawf (PQiP) yn disodli’r PQF ac mae’n parhau i gael ei ddefnyddio.



**© Hawlfraint y Goron 2022**

Trwyddedir y cyhoeddiad hwn o dan delerau fersiwn 3.0 y Drwydded Llywodraeth Agored oni nodir yn wahanol. I weld y drwydded hon ewch i [nationalarchives.gov.uk/doc/open-government-licence/version/3](http://nationalarchives.gov.uk/doc/open-government-licence/version/3/)

Lle rydym wedi nodi unrhyw wybodaeth hawlfraint trydydd parti, bydd angen i chi sicrhau caniatâd gan ddeiliaid yr hawlfraint dan sylw.

1. Mae Cyfarwyddwr Prawf Rhanbarthol yn gyfrifol am bob rhanbarth GCPEM, ac yn Lloegr, mae’r Cyfarwyddwyr yn adrodd i Brif Swyddog Prawf GCPEM, fel yr amlinellir yn, [HMPPS\_The\_Target\_Operating\_Model\_for\_the\_Future\_of\_Probation\_Services\_in\_England\_\_\_Wales\_-\_\_English\_\_-\_09-02-2021.pdf (publishing.service.gov.uk)](https://assets.publishing.service.gov.uk/government/uploads/system/uploads/attachment_data/file/959745/HMPPS_-_The_Target_Operating_Model_for_the_Future_of_Probation_Services_in_England___Wales_-__English__-_09-02-2021.pdf). [↑](#footnote-ref-2)
2. Mae staff sy’n cael eu disgrifio fel ‘eraill cymwys’, a’r mathau penodol o brofiad sydd eu hangen ar gyfer sicrhau cymeradwyaeth wedi’u nodi yn, ‘Y Broses Alinio Cymwysterau: Canllawiau a dogfennau Ategol’, a gyhoeddwyd gan Raglen y Gweithlu Prawf yn Ionawr 2021. [↑](#footnote-ref-3)
3. Mae’r mathau penodol o brofiad gofynnol wedi’u nodi yn ‘Y Broses Alinio Cymwysterau: Canllawiau a dogfennau Ategol’, a gyhoeddwyd gan Raglen y Gweithlu Prawf yn Ionawr 2021. [↑](#footnote-ref-4)
4. Mae staff sy’n cael eu disgrifio fel ‘eraill cymwys’, a’r mathau penodol o brofiad sydd eu hangen ar gyfer sicrhau cymeradwyaeth wedi’u nodi yn, ‘Y Broses Alinio Cymwysterau: Canllawiau a dogfennau Ategol’, a gyhoeddwyd gan Raglen y Gweithlu Prawf yn Ionawr 2021. [↑](#footnote-ref-5)
5. Mae’r mathau penodol o brofiad gofynnol wedi’u nodi yn ‘Y Broses Alinio Cymwysterau: Canllawiau a dogfennau Ategol’, a gyhoeddwyd gan Raglen y Gweithlu Prawf yn Ionawr 2021. [↑](#footnote-ref-6)